สถานเอกอัครราชทูต ณ กรุงลอนดอน แนะคนไทยที่จะเดินทางกลับจากสหราชอาณาจักร ปรับการเดินทางให้เร็วขึ้น
สถานเอกอัครราชทูต ณ กรุงลอนดอน แนะคนไทยที่จะเดินทางกลับจากสหราชอาณาจักร ปรับการเดินทางให้เร็วขึ้น โดยสายการบินยังคงให้บริการตามปกติวันละ 2 เที่ยวบินสถานเอกอัครราชทูต ณ กรุงลอนดอน ออกข้อแนะนำเพิ่มเติมเรื่องการเดินทาง เนื่องจาก สายการบินพาณิชย์ต่างๆ ในสหราชอาณาจักร ประกาศยกเลิกเที่ยวบิน หรือเปลี่ยนแปลงแผนการบินในช่วงนี้ ส่งผลกระทบต่อแผนการเดินทางของชาวไทยที่ประสงค์จะเดินทางกลับประเทศไทยและยังไม่มีความแน่นอนเกี่ยวกับพัฒนาการของสถานการณ์ระบาดของโรค จึงขอให้ชาวไทยที่ประสงค์จะเดินทางกลับประเทศไทย โดยเฉพาะนักท่องเที่ยว ผู้เยาว์ คนชรา หรือผู้มีโรคประจำตัว พิจารณาปรับกำหนดการเดินทางให้เร็วขึ้น โดยขณะนี้ สายการบินไทย ยังให้บริการตามปกติ วันละ 2 เที่ยวบิน ได้แก่ TG911 เวลา 12.30 น. และ TG917 เวลา 21.35 น.ขณะเดียวกัน สถานเอกอัครราชทูต ณ กรุงลอนดอน ยังคงให้บริการออกหนังสือรับรองการเดินทางให้แก่ชาวไทยที่จะเดินทางกลับประเทศไทยต่อไป โดยขอให้ติดต่อทางระบบออนไลน์ ทางอีเมล์ เพื่อความสะดวกและประหยัดเวลา สำหรับผู้ที่ไม่สะดวก สามารถติดต่อได้ด้วยตนเองที่สถานเอกอัครราชทูตฯ ในวันทำการ หรือที่หน่วยบริการพิเศษ Hilton Heathrow Inn T2 สำหรับใบ Fit to Fly หลังวันที่ 22 มีนาคม 2563 ขอให้ใช้บริการแพทย์เอกชนในพื้นที่ที่พักอาศัย หรือบริการ GP ทางระบบออนไลน์ต่างๆ ส่วนบริการอื่นของฝ่ายกงสุล ยังคงเปิดบริการตามปกติ แต่เพื่อประโยชน์ในการควบคุมการแพร่กระจายของโรคและเพื่อความสะดวก ลดการเดินทางที่ไม่จำเป็น ขอให้เลือกรับบริการงานรับรองเอกสารและวีซ่าทางไปรษณีย์แทน ส่วนการทำหนังสือเดินทางและบัตรประชาชน หากไม่จำเป็นขอให้ชะลอไว้ก่อน แต่หากจำเป็น สถานเอกอัครราชทูตฯ ขอให้มารับบริการที่สถานเอกอัครราชทูตฯ ด้วยตนเอง